b'\n_START_ARTICLE_\nMetamorfne kamnine\n_START_PARAGRAPH_\nMetamorfne kamnine so skupina kamnin, ki nastajajo s preoblikovanjem \xc5\xbee obstoje\xc4\x8de kamnine, protolita, v novo kamnino v postopku metamorfizma. Metamorfizem ali metamorf\xc3\xb3za (mineralno, kemi\xc4\x8dno in/ali strukturno spreminjanje kamnin, navadno pri zvi\xc5\xa1anem tlaku in temperaturi v globljih delih litosfere) poteka zaradi izpostavljenosti protolitov ekstremnim temperaturam (nad 150\xc2\xa0\xc2\xb0C) in pritiskom, ki povzro\xc4\x8dajo fizikalne ali kemijske spremembe. Protolit pa je lahko vsakr\xc5\xa1na kamnina, tako sedimentna kot magmatska ali \xc5\xbee poprej oblikovana metamorfna._NEWLINE_Metamorfne kamnine nastajajo v izjemnih pogojih globoko pod povr\xc5\xa1jem Zemlje, prav tako pa tudi z intruzijo (vdorom) staljene, magmatske kamnine v trdno kamnino, in sicer zlasti na obmo\xc4\x8dju stika magme in trdnih kamnin v Zemljini skorji. Najti jih je kot sestavni del velikega dela slednje._NEWLINE_Pomembna delitev metamorfnih kamnin temelji na zgradbi posameznih tipov ter njihovi kemijski in mineralni sestavi. Te kamnine, ki se zaradi dviganja in kasnej\xc5\xa1e erozije danes nahajajo tudi na povr\xc5\xa1ju planeta, so podobno kot magmatske velikega znanstvenega pomena zaradi informacij o temperaturi, pritisku in drugih okoli\xc5\xa1\xc4\x8dinah, ki jih nudijo o velikih globinah skorje.'